b'\n_START_ARTICLE_\nKansainyhteis\xc3\xb6n kisat 2002\n_START_PARAGRAPH_\nKansainyhteis\xc3\xb6n kisat 2002 olivat j\xc3\xa4rjestyksess\xc3\xa4\xc3\xa4n 17. Kansainyhteis\xc3\xb6n kisat. Ne j\xc3\xa4rjestettiin Manchesterissa, Englannissa 25. hein\xc3\xa4kuuta \xe2\x80\x93 4. elokuuta 2002. Kilpailut olivat laajin Britannissa j\xc3\xa4rjestetty usean lajin urheilutapahtuma: osallistuneita joukkueita oli 72, urheilijoita noin 3\xc2\xa0600 ja urheilumuotoja 17. Suurin joukkue oli Englannilla, 430 urheilijaa ja pienin Montserratilla, vain yksi urheilija. Niue osallistui Kansainyhteis\xc3\xb6n kisoihin ensimm\xc3\xa4isen kerran._NEWLINE_Kansainyhteis\xc3\xb6n kisojen ohjelmassa olivat ensimm\xc3\xa4isen kerran maastopy\xc3\xb6r\xc3\xa4ily, p\xc3\xb6yt\xc3\xa4tennis, triathlon ja naisten painonnosto. Virallisessa kilpailuohjelmassa oli ensimm\xc3\xa4isen kerran my\xc3\xb6s kymmenen vammaisurheilutapahtumaa. Naisten osuus urheilijoiden kokonaism\xc3\xa4\xc3\xa4r\xc3\xa4st\xc3\xa4 oli enn\xc3\xa4tyksellisen suuri, 41 prosenttia. Kilpailujen avajaiset, p\xc3\xa4\xc3\xa4tt\xc3\xa4j\xc3\xa4iset, yleisurheilukilpailut ja rugby-7-ottelut j\xc3\xa4rjestettiin City of Manchester Stadiumilla._NEWLINE_Vuoden 2002 Kansainyhteis\xc3\xb6n kisojen menestyksekk\xc3\xa4in maa oli Australia, joka menestyi etenkin uinnissa, py\xc3\xb6r\xc3\xa4ilyss\xc3\xa4, yleisurheilussa ja joukkuelajeissa. Englanti ja muut Britteinsaarten joukkueet saavuttivat menestyst\xc3\xa4 yleisurheilussa, judossa, nyrkkeilyss\xc3\xa4 ja squashissa. Kuala Lumpurin kisoissa 1998 seitsem\xc3\xa4n kultamitalia saanut Intia voitti nyt 30 kultaa. Asukaslukuun suhteutettuna menestyksekk\xc3\xa4in maa oli Nauru, joka sai 15 mitalia._NEWLINE_Vuoden 2002 Kansainyhteis\xc3\xb6n kisojen menestynein urheilija oli uimari Ian Thorpe, joka voitti kuusi kultamitalia ja teki kaksi maailmanenn\xc3\xa4tyst\xc3\xa4. Etel\xc3\xa4afrikkalaisuimari Natalie du Toit, joka oli menett\xc3\xa4nyt vasemman jalkansa polvesta alasp\xc3\xa4in moottoripy\xc3\xb6r\xc3\xa4onnettomuudessa 2001, voitti kultaa monivammaisten 50 ja 100 metrin vapaauinnissa ja sijoittui lis\xc3\xa4ksi kahdeksanneksi yleisen sarjan 800 metrin vapaauinnissa. H\xc3\xa4net valittiin kilpailujen huomattavimmaksi urheilijaksi. Yleisurheilussa Debbie Ferguson voitti kultaa 100 ja 200 metrin juoksussa sek\xc3\xa4 Bahaman joukkueen j\xc3\xa4senen\xc3\xa4 4\xc2\xa0\xc3\x97\xc2\xa0100\xc2\xa0metrin viestiss\xc3\xa4. Kim Collins saavutti miesten 100 metrill\xc3\xa4 St. Kitts ja Nevisin kaikkien aikojen ensimm\xc3\xa4isen arvokilpailuvoiton ja Paula Radcliffe voitti ylivoimaisesti 5\xc2\xa0000 metrin juoksun.'